ΨΗΦΙΣΜΑ ΤΟΥ ΣΥΜΒΟΥΛΙΟΥ

της 28ης Ιουνίου 1999

για τα μέτρα που θα πρέπει να ληφθούν για την αντιμετώπιση του προβλήματος του έτους 2000 για τους υπολογιστές

(1999/C 200/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

την ανακοίνωση της Επιτροπής, της 25ης Φεβρουαρίου 1998, με τίτλο "Το πρόβλημα του έτους 2000 για τους υπολογιστές",

τα συμπεράσματα της Προεδρίας του Ευρωπαϊκού Συμβουλίου του Κάρντιφ, της 15ης/16ης Ιουνίου 1998, στα οποία αναγνωρίζεται ότι τα προβλήματα που προκύπτουν από την αλλαγή της χιλιετίας για την τεχνολογία της πληροφόρησης και τα λοιπά ηλεκτρονικά συστήματα ενδέχεται να έχουν σοβαρές διασυνοριακές επιπτώσεις καθώς και ότι είναι σημαντικό τα κράτη μέλη να αλληλοενημερώνονται για την καλύτερη πρακτική αντιμετώπιση του προβλήματος και να καταρτίσουν εθνικά προγράμματα που θα οξύνουν την ευαισθητοποίηση στο θέμα και θα προβλέπουν δράση για τη μείωση της αναστάτωσης στο ελάχιστο,

την έκθεση της Επιτροπής προς το Ευρωπαϊκό Συμβούλιο της Βιέννης, της 11ης/12ης Δεκεμβρίου 1998, σχετικά με το "πώς η Ευρωπαϊκή Ένωση αντιμετωπίζει το πρόβλημα του έτους 2000 για τους υπολογιστές",

τα συμπεράσματα της Προεδρίας του Ευρωπαϊκού Συμβουλίου της Βιέννης της 11ης/12ης Δεκεμβρίου 1998, όπου το Συμβούλιο καλεί τα κράτη μέλη να εφαρμόσουν εγκαίρως προγράμματα για την προστασία της υποδομής τους και να εξακολουθήσουν την ενημέρωση όλων των κλάδων, ιδίως δε του δημόσιου τομέα και των μικρομεσαίων επιχειρήσεων και να εξετάσουν διεξοδικά τις επιπτώσεις των διαταραχών της αλυσίδας ανεφοδιασμού εκτός της Ευρωπαϊκής Ένωσης, να εκπονήσουν προγράμματα έκτακτης ανάγκης για την αντιμετώπιση του ενδεχομένου αυτού και να ανταλλάσσουν πληροφορίες με τις ομόλογες αρχές άλλων κρατών μελών,

ΑΝΑΓΝΩΡΙΖΟΝΤΑΣ ότι:

- το πρόβλημα έχει παγκόσμιο χαρακτήρα,

- η συμμόρφωση με τις απαιτήσεις που επιβάλει η αλλαγή της χιλιετίας μπορεί να εξασφαλισθεί μόνο από τους προμηθευτές και τους χρήστες των συστημάτων που βασίζονται σε υπολογιστές ή των τεχνικών συστημάτων που διαθέτουν ενσωματωμένα ηλεκτρονικά στοιχεία,

- κάθε κράτος μέλος και κάθε οργάνωση, ιδιωτική ή δημόσια, θα πρέπει να αντιμετωπίσουν το πρόβλημα στο δικό τους περιβάλλον και θα πρέπει να λάβουν μέτρα για την ελαχιστοποίηση των κινδύνων που συνδέονται με αυτό,

- οι κυβερνήσεις θα πρέπει να ενημερώνουν το ευρύ κοινό σχετικά με τη φύση του προβλήματος και την ανάγκη να αναληφθεί εγκαίρως δράση· οι κυβερνήσεις θα πρέπει να αναλάβουν πρωτοβουλία και να αυξήσουν την εμπιστοσύνη του κοινού μέσω της αποτελεσματικής αντιμετώπισης του προβλήματος στο δημόσιο τομέα,

- η παροχή πληροφοριών σχετικά με τις δραστηριότητες και την πρόοδο του δημόσιου τομέα και των ζωτικών εθνικών και διεθνών δημόσιων επιχειρήσεων κοινής ωφέλειας και υποδομών αποτελεί αποτελεσματικό μέσο για τη διατήρηση της εμπιστοσύνης του κοινού,

- οι περίπλοκες αλληλεπιδράσεις και αλληλεξαρτήσεις μεταξύ οργανώσεων και υποδομών είναι τόσο μεγάλες ώστε δεν είναι δυνατόν να παρασχεθεί απόλυτη διαβεβαίωση ότι όλες οι πτυχές του προβλήματος του έτους 2000 θα έχουν καλυφθεί παρά τις καλύτερες δυνατές προσπάθειες που καταβάλλονται και ότι μπορεί να ανακύψουν προβλήματα την ή περί την 1η Ιανουαρίου 2000 τα οποία θα πρέπει να αντιμετωπιστούν αμέσως από όλα τα ενδιαφερόμενα μέρη,

ΧΑΙΡΕΤΙΖΕΙ την πρωτοβουλία της Επιτροπής για τη σύσταση ομάδας εμπειρογνωμόνων από τα κράτη μέλη και από αντιπροσώπους της βιομηχανίας και των επιχειρήσεων ζωτικών υποδομών σχετικά με το θέμα αυτό και την φιλοξενία τακτικών συναντήσεων για τη διευκόλυνση ανταλλαγής πληροφοριών και εμπειριών στο εσωτερικό της Ευρωπαϊκής Ένωσης και την καλεί να συνεχίζει να ενημερώνει το Συμβούλιο για τις εν λόγω δραστηριότητες,

ΕΝΘΑΡΡΥΝΕΙ τα κράτη μέλη και την Επιτροπή καθώς και τις επιχειρήσεις παροχής ζωτικών υποδομών να χρησιμοποιούν από κοινού τις πληροφορίες και τα μοντέλα βέλτιστης πρακτικής,

ΚΑΛΕΙ τα κράτη μέλη

- να συνεχίσουν να παρακολουθούν και να υποβάλουν αναφορές σχετικά με την πρόοδο του δημόσιου τομέα και των βασικών υποδομών, αναγνωρίζοντας την ανάγκη να δοθεί πρόσβαση στις πληροφορίες στο ευρύ κοινό και ιδίως στους καταναλωτές, καθώς και σε άλλα κράτη μέλη ή και σε τρίτες χώρες που έχουν νόμιμα οικονομικά συμφέροντα στο έδαφός τους,

- να μεριμνήσουν για την ύπαρξη προγραμμάτων έκτακτης ανάγκης για την εξασφάλιση της συνέχειας των βασικών υπηρεσιών στην περίπτωση διακοπών των κανονικών υπηρεσιών και για την αντιμετώπιση εκτάκτων αναγκών,

ΕΝΘΑΡΡΥΝΕΙ τις εταιρίες και τις επαγγελματικές ενώσεις

- να καταστρώσουν μια ανοικτή και προβλεπτική πολιτική ενημέρωσης για το πρόβλημα του έτους 2000,

- να ανταποκριθούν στα αιτήματα για παροχή πληροφοριών από άλλες οργανώσεις και από το ευρύ κοινό, και ιδίως τους καταναλωτές, παρέχοντας έγκαιρες και αξιόπιστες πληροφορίες για την πρόοδο και τις δραστηριότητές τους στον τομέα αυτό,

- να συμμετέχουν στις δραστηριότητες των οικείων διεθνών φορέων που αντιμετωπίζουν το πρόβλημα του έτους 2000,

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, σύμφωνα με τις αντίστοιχες αρμοδιότητές τους, να συνεργαστούν για τον εντοπισμό των ζωτικής σημασίας διαμεθοριακών υποδομών και κινδύνων, (τόσο στο εσωτερικό όσο και στο εξωτερικό της ΕΕ, περιλαμβανομένων εκείνων που παρέχονται ή ελέγχονται από διεθνείς οργανισμούς) και να ενθαρρύνουν τη λήψη κατάλληλων μέτρων για τη διατήρηση της ακεραιότητας και της συνέχειας των βασικών υπηρεσιών και τον περιορισμό ενδεχόμενων διαμεθοριακών κινδύνων.

Ακόμη, ΚΑΛΕΙ ΤΑ ΚΡΑΤΗ ΜΕΛΗ μαζί με την ΕΠΙΤΡΟΠΗ να ενισχύσουν περαιτέρω τις επαφές, το διάλογο και την παροχή βοήθειας, και μέσω των διεθνών φόρουμ, των βιομηχανικών ενώσεων και των άλλων κατάλληλων οργάνων με χώρες εκτός της Ευρωπαϊκής Ένωσης οι οποίες έχουν σημαντικές σχέσεις με την Ένωση όσον αφορά τις μεγάλες υποδομές ή άλλες αλληλεπιδράσεις, προκειμένου να εξασφαλισθεί ότι οι χώρες αυτές λαμβάνουν όλα τα απαραίτητα μέτρα για τις συνδέσεις αυτές.